Det skal være mere attraktivt at være fastansat sygeplejerske. Det mener Nana Harring, der er folketingskandidat for Dansk Folkeparti i Nordjyllands Storkreds. Udmeldingen kommer efter TV2 Nord de seneste dage har fortalt om, at antallet af vikarer på regionens sygehuse er eksploderet. Fra at bruge 11 millioner kroner om året på vikarer i 2017, brugte regionen sidste år 41,5 millioner. En af fordelene ved at være vikar er, at man selv bestemmer sine arbejdstider. - Nu kan jeg selv planlægge, hvornår jeg vil arbejde. Jeg behøves ikke arbejde i weekenden, hvor man normalvis ville arbejde hver anden weekend. Jeg kan også sige, at jeg kun vil arbejde om natten, siger social-og sundhedsassistent Henriette Jørgensen, der har skiftet sit faste job ud med en vikartilværelse. - Vi skal kigge på sygeplejersker og SOSU'ernes lønvilkår og deres arbejdstider. De skal have medbestemmelse i vagtplanlægningen, og lønningerne skal hæves, siger Nana Harring (DF), der selv er uddannet sygeplejerske. Work smarter - not harder Nana Harring har flere forslag til, hvordan det skal finansieres. Hun mener både, at SU på kandidatuddannelser skal fjernes, at der skal gives færre midler til EU, at indvandrere skal have færre ydelser og at børnechecken til EU-borgere i Danmark skal sløjfes. - Men det handler også om, at vi skal arbejde smartere, fordi der kommer til at mangle sygeplejersker, SOSU'er med mere. På landsplan arbejder 2.000 sygeplejersker og SOSU-assistenter i administrative stillinger. Hvis de hver især arbejder en uge om året i plejen, kan der frigives en del ressourcer, siger den nordjyske folketingskandidat og fortsætter: - Som det er nu, pakker sygeplejersker dosisdispenseret medicin til borgere efter et hospitalsbesøg. Hvis apoteker i stedet pakker det i poser, som man har eksperimenteret med, ville det kunne frigive 850 sygeplejersker på landsplan om året. - DF får indflydelse Nana Harring går til valg på at få ændret sygeplejerskernes vilkår, og på at nedbringe antallet af vikarer på sygehusene, så plejen er mere kontinuerlig. DF står ikke særlig godt i meningsmålingerne. Er der overhovedet en reel chance for, at I kan få det her gennemført? - Ja, der er reel chance. Vi går sammen med de andre partier, der vil gøre noget ved det. Vi skal samarbejde også henover midten. Og jeg synes, DF tidligere har vist, at vi er gode til at omsætte vores mandater til indflydelse, svarer hun.

Opsummering:
Nana Harring (DF) er klar med sparekniven for at give bedre vilkår til sygeplejersker og SOSU'er. Hvis det står til hende, rammer besparelserne både studerende og indvandrere.